title: Препоръка на Европейския съвет за системен риск от 24 март 2021 година за изменение на Препоръка ЕССР/2015/2 относно оценката на трансграничните ефекти и доброволната реципрочност за мерките на макропруденциалната политика (ECCP/2021/2) 2021/C 222/02

text:
                  11.6.2021

                  BG

                  Официален вестник на Европейския съюз

                  C 222/13

         ПРЕПОРЪКА НА ЕВРОПЕЙСКИЯ СЪВЕТ ЗА СИСТЕМЕН РИСК
         от 24 март 2021 година
         за изменение на Препоръка ЕССР/2015/2 относно оценката на трансграничните ефекти и доброволната реципрочност за мерките на макропруденциалната политика (ECCP/2021/2)
         (2021/C 222/02)
         ГЕНЕРАЛНИЯТ СЪВЕТ НА ЕВРОПЕЙСКИЯ СЪВЕТ ЗА СИСТЕМЕН РИСК,
         като взе предвид Договора за функционирането на Европейския съюз,
         като взе предвид Регламент (ЕС) № 1092/2010 на Европейския парламент и на Съвета от 24 ноември 2010 г. за пруденциалния надзор върху финансовата система на Европейския съюз на макроравнище и за създаване на Европейски съвет за системен риск (1), и по-специално член 3 и членове 16—18 от него,
         като взе предвид Решение ЕССР/2011/1 на Европейския съвет за системен риск от 20 януари 2011 г. за приемане на процедурен правилник на Европейския съвет за системен риск (2), и по-специално членове 18—20 от него,
         като има предвид, че:

                     (1)

                     За да се гарантират ефективни и последователни национални мерки на макропруденциалната политика, е важно задължителната реципрочност, изискуема от правото на Съюза, да бъде допълнена с доброволна реципрочност.

                     (2)

                     С рамката на доброволна реципрочност за мерките на макропруденциалната политика, установена в Препоръка ЕССР/2015/2 на Европейския съвет за системен риск (3), се цели да се гарантира, че същият набор макропруденциални изисквания се прилага спрямо същия вид рискови експозиции в дадена държава членка, независимо от правния статус и местонахождение на доставчика на финансови услуги.

                     (3)

                     Препоръка ЕССР/2017/4 на Европейския съвет за системен риск (4) препоръчва на съответния активиращ орган, когато представя на Европейския съвет за системен риск (ЕССР) искане за реципрочност, да предложи максимален праг на същественост, под който дадена експозиция на отделен доставчик на финансови услуги към установения макропруденциален риск в юрисдикцията, където активиращият орган прилага мярката на макропруденциалната политика, може да се счита за несъществена. ЕССР може да препоръча различен праг, ако се счете за необходимо.

                     (4)

                     От 1 януари 2021 г. от кредитните институции, застрахователните (осигурителните) дружества и лицата, извършващи професионална дейност по отпускане на кредити (ипотечни кредитори) в Люксембург, се изисква да спазват ограниченията на съотношението кредит/стойност (Кр/Ст) по отношение на новите ипотечни кредити за жилищни недвижими имоти, намиращи се в Люксембург, с различни ограничения на Кр/Ст за различните категории кредитополучатели: i) ограничение на Кр/Ст от 100 % за купувачи за първи път, придобиващи основното си жилище; ii) ограничение на Кр/Ст от 90 % за други купувачи (т.е. различни от купувачи за първи път), придобиващи основното си жилище, при спазване на портфейлна квота (т.е. кредиторите могат да емитират 15 % от портфейла от нови ипотечни кредити, предоставени на тези кредитополучатели с Кр/Ст над 90 %, но под максималната стойност на Кр/Ст от 100 %); iii) ограничение на Кр/Ст от 80 % за други ипотечни кредити (включително сегмента „покупка с цел отдаване под наем“).

                     (5)

                     След искането за реципрочност от страна на Comité du Risque Systémique (Комитета за системен риск) до ЕССР на 18 декември 2020 г. и с цел: i) предотвратяване проявяването на отрицателни трансгранични ефекти под формата на изтичания и регулаторен арбитраж, които биха могли да произтекат от прилагането на мярката на макропруденциалната политика, приложена в Люксембург, ii) запазване на равнопоставеността между съответните финансови институции и запазване на цялостната устойчивост на тези финансови институции, Генералният съвет на ЕССР реши да включи тази мярка в списъка с мерките на макропруденциалната политика, за които се препоръчва да бъде приложена реципрочност съгласно Препоръка ЕССР/2015/2.

                     (6)

                     Мярката на макропруденциалната политиката, активирана от Commission de Surveillance du Secteur Financier (Комисията за надзор на финансовия сектор), е мярка, която не е хармонизирана съгласно правото на Съюза. В съответствие с подпрепоръка В, параграф 2 от Препоръка ЕССР/2015/2 на органите, прилагащи реципрочност, се препоръчва или да приложат същата мярка на макропруденциалната политика като приложената от активиращия орган или, ако в националното законодателство не съществува същата мярка на макропруденциалната политика, да приемат, след консултация с ЕССР, съществуваща в юрисдикцията им мярка на макропруденциалната политика, която има ефект, най-близък до този на активираната мярка на макропруденциалната политика.

                     (7)

                     Генералният съвет на ЕССР реши също така да препоръча специфичен за институцията праг и специфичен за държавата праг на същественост за регулиране на прилагането на принципа de minimis от държавите членки, прилагащи реципрочност.

                     (8)

                     Поради това Препоръка ЕССР/2015/2 следва да бъде съответно изменена,

               ПРИЕ НАСТОЯЩАТА ПРЕПОРЪКА:

            ИЗМЕНЕНИЯ

         Препоръка ЕССР/2015/2 се изменя, както следва:

                     1.

                     В раздел 1, подпрепоръка В параграф 1 се заменя със следното:

                                 „1.

                                 На съответните органи се препоръчва да прилагат реципрочност спрямо мерките на макропруденциалната политика, приети от други съответни органи, за които ЕССР е препоръчал реципрочност. Препоръчва се да бъде прилагана реципрочност спрямо следните мерки, допълнително описани в приложението:

                                             Белгия:

                                                         —

                                                         надбавка от рисково тегло за експозиции на дребно, обезпечени с жилищни недвижими имоти, разположени в Белгия, приложена в съответствие с член 458, параграф 2, буква г), подточка vi) от Регламент (ЕС) № 575/2013 по отношение на кредитни институции, лицензирани в Белгия и използващи ВРП за изчисляване на регулаторните капиталови изисквания, и съставена от:

                                                                     а)

                                                                     фиксирана надбавка от рисково тегло в размер на 5 процентни пункта; и

                                                                     б)

                                                                     пропорционална надбавка от рисково тегло, състояща се от 33 % от претеглената по експозиции средна стойност на рисковите тегла, приложена по отношение на портфейла експозиции на дребно, обезпечени с жилищни недвижими имоти, разположени в Белгия;

                                             Франция:

                                                         —

                                                         ограничаване до 5 % от приемливия капитал на максималния размер на големите експозиции, предвиден в член 395, параграф 1 от Регламент (ЕС) № 575/2013, което се прилага в съответствие с член 458, параграф 2, буква г), подточка ii) от Регламент (ЕС) № 575/2013 към експозициите към силно задлъжнели големи нефинансови предприятия със седалище във Франция и се налага на глобалните системно значими институции (Г-СЗИ) и други системно значими институции (Д-СЗИ) на най-високото равнище на консолидация на техния банков пруденциален периметър;

                                             Люксембург:

                                                         —

                                                         правно обвързващи ограничения на съотношението кредит/стойност (Кр/Ст) за нови ипотечни кредити за жилищни недвижими имоти, намиращи се в Люксембург, с различни ограничения на Кр/Ст, приложими за различните категории кредитополучатели:

                                                                     а)

                                                                     ограничение на Кр/Ст от 100 % за купувачи за първи път, придобиващи основното си жилище;

                                                                     б)

                                                                     ограничение на Кр/Ст от 90 % за други купувачи, т.е. различни от купувачи за първи път, придобиващи основното си жилище. Това ограничение се прилага пропорционално чрез портфейлна квота. По-конкретно кредиторите могат да емитират 15 % от портфейла от нови ипотечни кредити, предоставени на тези кредитополучатели с Кр/Ст над 90 %, но под максималната стойност на Кр/Ст от 100 %;

                                                                     в)

                                                                     ограничение на Кр/Ст от 80 % за други ипотечни кредити (включително сегмента „покупка с цел отдаване под наем“).

                                             Швеция:

                                                         —

                                                         специфична за кредитната институция долна граница в размер на 25 % за претеглената по експозиции средна стойност на рисковите тегла, приложена в съответствие с член 458, параграф 2, буква г), подточка vi) от Регламент (ЕС) № 575/2013 по отношение на портфейла от обезпечени с недвижими имоти експозиции на дребно към длъжници, пребиваващи в Швеция, по отношение на кредитните институции, лицензирани в Швеция и използващи ВРП за изчисляване на регулаторните капиталови изисквания.“;

                     2.

                     Приложението се заменя с приложението към настоящата препоръка.

            Съставено във Франкфурт на Майн на 24 март 2021 година.

                  Ръководител на секретариата на ЕССР,

                  от името на Генералния съвет на ЕССР,

               Francesco MAZZAFERRO

            (1)  ОВ L 331, 15.12.2010 г., стр. 1.

            (2)  OВ C 58, 24.2.2011 г., стр. 4.

            (3)  Препоръка ЕССР/2015/2 на Европейския съвет за системен риск от 15 декември 2015 г. относно оценката на трансграничните ефекти и доброволната реципрочност за мерките на макропруденциалната политика (ОВ C 97, 12.3.2016 г., стр. 9).

            (4)  Препоръка ЕССР/2017/4 на Европейския съвет за системен риск от 20 октомври 2017 г. за изменение на Препоръка ЕССР/2015/2 относно оценката на трансграничните ефекти и доброволната реципрочност за мерките на макропруденциалната политика (ОВ C 431, 15.12.2017 г., стр. 1).

            ПРИЛОЖЕНИЕ

                     „ПРИЛОЖЕНИЕ

                        Белгия

                           Надбавка от рисково тегло за експозиции на дребно, обезпечени с жилищни недвижими имоти, разположени в Белгия, наложена на кредитни институции, лицензирани в Белгия и използващи ВРП, и приложена в съответствие с член 458, параграф 2, буква г), подточка vi) от Регламент (ЕС) № 575/2013. Надбавката се състои от два компонента:

                                 а)

                                       фиксирана надбавка от рисково тегло в размер на 5 процентни пункта; и

                                 б)

                                       пропорционална надбавка от рисково тегло, състояща се от 33 % от претеглената по експозиции средна стойност на рисковите тегла, приложена по отношение на портфейла от експозиции на дребно, обезпечени с жилищни недвижими имоти, разположени в Белгия.

                           I.   Описание на мярката

                                 1.

                                 Белгийската мярка, приложена в съответствие с член 458, параграф 2, буква г), подточка vi) от Регламент (ЕС) № 575/2013 и наложена на кредитните институции, лицензирани в Белгия и използващи ВРП, се състои от надбавка от рисково тегло за експозиции на дребно, обезпечени с жилищни недвижими имоти, разположени в Белгия, която е съставена от два компонента:

                                             а)

                                             първият компонент се състои от увеличение от 5 процентни пункта на рисковото тегло за експозиции на дребно, обезпечени с жилищни недвижими имоти, разположени в Белгия, получено след изчисляване на втората част от надбавката от рисково тегло в съответствие с буква б);

                                             б)

                                             вторият компонент се състои от увеличение на рисковото тегло в размер на 33 % от претеглената по експозиции средна стойност на рисковите тегла, приложено по отношение на портфейла от експозиции на дребно, обезпечени с жилищни недвижими имоти, разположени в Белгия. Претеглената по експозиции средна стойност е средната стойност на рисковите тегла на отделните кредити, изчислена съгласно член 154 от Регламент (ЕС) № 575/2013, претеглена чрез съответната стойност на експозицията.

                           II.   Реципрочност

                                 2.

                                 В съответствие с член 458, параграф 5 от Регламент (ЕС) № 575/2013 на съответните органи на засегнатите държави членки се препоръчва да прилагат реципрочност спрямо белгийската мярка, като я прилагат към разположени в Белгия клонове на вътрешно лицензирани кредитни институции, използващи ВРП, в рамките на крайния срок, посочен в подпрепоръка В, параграф 3.

                                 3.

                                 На съответните органи се препоръчва да приложат реципрочност спрямо белгийската мярка, като я прилагат към вътрешно лицензирани кредитни институции, използващи ВРП, които имат преки експозиции на дребно, обезпечени с жилищни недвижими имоти, разположени в Белгия. В съответствие с подпрепоръка В, параграф 2 на съответните органи се препоръчва да прилагат същата мярка като вече приложената в Белгия от активиращия орган в рамките на крайния срок, посочен в подпрепоръка В, параграф 3.

                                 4.

                                 Ако същата мярка на макропруденциалната политика не съществува в тяхната юрисдикция, на съответните органи се препоръчва да прилагат, след консултация с ЕССР, съществуващата в юрисдикцията им мярка на макропруденциалната политика, която има ефект, най-близък до този на горепосочената мярка, за която е препоръчана реципрочност, включително като приемат надзорни мерки и правомощия, посочени в дял VII, глава 2, раздел IV от Директива 2013/36/ЕС. На съответните органи се препоръчва да приемат еквивалентната мярка не по-късно от четири месеца след публикуването на настоящата препоръка в Официален вестник на Европейския съюз.

                           III.   Праг на същественост

                                 5.

                                 Мярката е допълнена от специфичен за институцията праг на същественост от 2 милиарда евро за регулиране на потенциалното прилагане на принципа de minimis от съответните органи, прилагащи реципрочност на мярката.

                                 6.

                                 Съгласно раздел 2.2.1 от Препоръка ЕССР/2015/2 съответните органи на засегнатата държава членка могат да освободят отделни вътрешно лицензирани кредитни институции, използващи ВРП и имащи несъществени експозиции на дребно, обезпечени с жилищни недвижими имоти в Белгия, които са под прага на същественост от 2 милиарда евро. При прилагането на прага на същественост съответните органи следва да наблюдават съществеността на експозициите, като им се препоръчва да прилагат белгийската мярка към освободени преди това отделни вътрешно лицензирани кредитни институции, когато прагът на същественост от 2 милиарда евро бъде нарушен.

                                 7.

                                 Когато липсват кредитни институции, лицензирани в засегнатите държави членки, с разположени в Белгия клонове или с преки експозиции на дребно, обезпечени с жилищни недвижими имоти в Белгия, които използват ВРП и имат експозиции в размер на 2 милиарда евро или повече на белгийския пазар на жилищни недвижими имоти, съгласно раздел 2.2.1 от Препоръка ЕССР/2015/2 съответните органи на засегнатите държави членки могат да решат да не прилагат реципрочност спрямо белгийската мярка. В този случай съответните органи следва да наблюдават съществеността на експозициите, като им се препоръчва да прилагат реципрочност спрямо белгийската мярка, когато кредитна институция с ВРП надхвърля прага от 2 милиарда евро.

                                 8.

                                 В съответствие с раздел 2.2.1 от Препоръка ЕССР/2015/2 прагът на същественост от 2 милиарда евро е препоръчано максимално ниво на прага. Поради това, вместо да прилагат препоръчания праг, съответните органи, прилагащи реципрочност, могат да определят по-нисък праг за своите юрисдикции, когато е подходящо, или да прилагат реципрочност спрямо мярката без праг на същественост.

                        Франция

                           Ограничаване до 5 % от приемливия капитал на максималния размер на големите експозиции, предвиден в член 395, параграф 1 от Регламент (ЕС) № 575/2013, което се прилага в съответствие с член 458, параграф 2, буква г), подточка ii) от Регламент (ЕС) № 575/2013 към експозициите към силно задлъжнели големи нефинансови предприятия със седалище във Франция и се налага на глобалните системно значими институции (Г-СЗИ) и други системно значими институции (Д-СЗИ) на най-високото равнище на консолидация на техния банков пруденциален периметър.

                     I.   Описание на мярката

                                 1.

                                 Френската мярка, приложена в съответствие с член 458, параграф 2, буква г), подточка ii) от Регламент (ЕС) № 575/2013 и наложена на Г-СЗИ и Д-СЗИ на най-високото равнище на консолидация на техния банков пруденциален периметър (не на подконсолидирано равнище), се състои от ограничаване на максималния размер на големите експозиции до 5 % от приемливия им капитал, приложимо към експозиции към силно задлъжнели големи нефинансови предприятия със седалище във Франция.

                                 2.

                                 Нефинансово предприятие е физическо или юридическо лице съгласно частното право със седалище във Франция, което на своето равнище и на най-високото равнище на консолидация принадлежи към сектор „Нефинансови предприятия“ съгласно определението в точка 2.45 от приложение А към Регламент (ЕС) № 549/2013 на Европейския парламент и на Съвета (*1).

                                 3.

                                 Мярката се прилага за експозиции към нефинансови предприятия със седалище във Франция и за експозиции към групи от свързани нефинансови предприятия, както следва:

                                             а)

                                             за нефинансови предприятия, които са част от група свързани нефинансови предприятия със седалище на най-високото равнище на консолидация във Франция, мярката се прилага спрямо сумата от нетните експозиции към групата и всички нейни свързани лица по смисъла на член 4, параграф 1, точка 39 от Регламент (ЕС) № 575/2013;

                                             б)

                                             за нефинансови предприятия, които са част от група свързани нефинансови предприятия със седалище на най-високото равнище на консолидация извън Франция, мярката се прилага спрямо сумата от:

                                                         а)

                                                         експозициите към тези нефинансови предприятия със седалище във Франция;

                                                         б)

                                                         експозициите към лицата във Франция или в чужбина, над които нефинансовите предприятия, посочени в подточка i), имат пряк или непряк контрол по смисъла на член 4, параграф 1, точка 39 от Регламент (ЕС) № 575/2013; и

                                                         в)

                                                         експозициите към лицата във Франция или в чужбина, които са икономически зависими от нефинансовите предприятия, посочени в подточка i), по смисъла на член 4, параграф 1, точка 39 от Регламент (ЕС) № 575/2013.

                                       Нефинансови предприятия, които нямат седалище във Франция, не са дъщерно предприятие или икономически зависимо предприятие на нефинансово предприятие със седалище във Франция и не са пряко или непряко контролирани от нефинансово предприятие със седалище във Франция, попадат извън обхвата на мярката.
                                 В съответствие с член 395, параграф 1 от Регламент (ЕС) № 575/2013 мярката е приложима след отчитане на ефекта от техниките за редуциране на кредитния риск и изключенията в съответствие с членове 399—403 от Регламент (ЕС) № 575/2013.

                                 4.

                                 Г-СЗИ или Д-СЗИ трябва да счита нефинансово предприятие със седалище във Франция като голямо, ако нейната първоначална експозиция към нефинансовото предприятие или към групата от свързани нефинансови предприятия по смисъла на параграф 3 е равна на или по-голяма от 300 милиона евро. Стойността на първоначалната експозиция се изчислява в съответствие с членове 389 и 390 от Регламент (ЕС) № 575/2013, преди да се отчетат ефектът от техниките за редуциране на кредитния риск и изключенията, посочени в членове 399—403 от Регламент (ЕС) № 575/2013, съгласно отчетеното в съответствие с член 9 от Регламент за изпълнение (ЕС) № 680/2014 на Комисията (*2).

                                 5.

                                 Нефинансово предприятие се счита за силно задлъжняло, ако има отношение на ливъридж, което е по-голямо от 100 %, и отношение на покритие на финансови тежести, което е под три, изчислени на най-високото равнище на консолидация на групата, както следва:

                                             а)

                                             отношението на ливъридж е отношението между общия дълг нето от паричните средства и собствения капитал; и

                                             б)

                                             отношението на покритие на финансови тежести е отношението между, от една страна, добавената стойност плюс оперативните субсидии, намалени със: i) заплати, ii) оперативни данъци и задължения, iii) други нетни обичайни оперативни разходи с изключение на нетни лихви и други подобни задължения, и iv) обезценяване и амортизация; и от друга страна, лихви и други подобни задължения.

                                       Отношенията се изчисляват на база на счетоводни агрегирани стойности, определени в приложимите стандарти, представени във финансовите отчети на нефинансовото предприятие, заверени от одитор, когато е приложимо.

                           II.   Реципрочност

                                 6.

                                 На съответните органи се препоръчва да прилагат реципрочност спрямо френската мярка, като я прилагат към вътрешно лицензирани Г-СЗИ и Д-СЗИ на най-високото равнище на консолидация в рамките на юрисдикцията на техния банков пруденциален периметър.

                                 7.

                                 Ако същата мярка на макропруденциалната политика не съществува в тяхната юрисдикция, съгласно подпрепоръка В, параграф 2 на съответните органи се препоръчва да прилагат, след консултация с ЕССР, съществуващата в юрисдикцията им мярка на макропруденциалната политика, която има ефект, най-близък до този на горепосочената мярка, за която е препоръчана реципрочност. На съответните органи се препоръчва да приемат еквивалентната мярка не по-късно от шест месеца след публикуването на настоящата препоръка в Официален вестник на Европейския съюз.

                           III.   Праг на същественост

                                 8.

                                 Мярката е допълнена от комбиниран праг на същественост за регулиране на потенциалното прилагане на принципа de minimis от съответните органи, прилагащи реципрочност на мярката, който се състои от:

                                             а)

                                             праг от 2 милиарда евро за всички първоначални експозиции на вътрешно лицензираните Г-СЗИ и Д-СЗИ на най-високото равнище на консолидация на банковия пруденциален периметър към френския сектор „Нефинансови предприятия“;

                                             б)

                                             праг от 300 милиона евро, приложим към вътрешно лицензираните Г-СЗИ и Д-СЗИ, които са достигнали или надхвърлили прага, посочен в буква а), за:

                                                         i)

                                                         единична първоначална експозиция към нефинансово предприятие със седалище във Франция;

                                                         ii)

                                                         сумата на първоначални експозиции към група от свързани нефинансови предприятия, която има седалище на най-високото равнище на консолидация във Франция, изчислена в съответствие с параграф 3, буква а);

                                                         iii)

                                                         сумата на първоначалните експозиции към нефинансови предприятия със седалище във Франция, които са част от група свързани нефинансови предприятия със седалище на най-високото равнище на консолидация извън Франция, съгласно отчетеното в образци C 28.00 и C 29.00 от приложение VIII към Регламент за изпълнение (ЕС) № 680/2014;

                                             в)

                                             праг от 5 % от приемливия капитал на Г-СЗИ или Д-СЗИ на най-високото равнище на консолидация за експозиции, установени в буква б), след отчитане на ефекта от техниките за редуциране на кредитния риск и изключенията в съответствие с членове 399—403 от Регламент (ЕС) № 575/2013.

                                       Праговете, посочени в букви б) и в), следва да се прилагат независимо дали съответното лице или нефинансово предприятие е силно задлъжняло или не.
                                 Стойността на първоначалната експозиция, посочена в букви а) и б), се изчислява в съответствие с членове 389 и 390 от Регламент (ЕС) № 575/2013 преди да се отчетат ефектът от техниките за редуциране на кредитния риск и изключенията, посочени в членове 399—403 от Регламент (ЕС) № 575/2013, съгласно отчетеното в съответствие с член 9 от Регламент за изпълнение (ЕС) № 680/2014.

                                 9.

                                 Съгласно раздел 2.2.1 от Препоръка ЕССР/2015/2 съответните органи на засегнатите държави членки могат да освободят вътрешно лицензирани Г-СЗИ или Д-СЗИ на най-високото равнище на консолидация на техния банков пруденциален периметър, които не нарушават комбинирания праг на същественост, посочен в параграф 8. При прилагане на прага на същественост съответните органи следва да наблюдават съществеността на експозициите на вътрешно лицензираните Г-СЗИ и Д-СЗИ към френския сектор „Нефинансови предприятия“, както и концентрацията на експозициите на вътрешно лицензираните Г-СЗИ и Д-СЗИ към големи нефинансови предприятия със седалище във Франция, като им се препоръчва да прилагат френската мярка към освободени преди това вътрешно лицензирани Г-СЗИ или Д-СЗИ на най-високото равнище на консолидация на техния банков пруденциален периметър, когато е нарушен комбинираният праг на същественост, посочен в параграф 8. Съответните органи също така се насърчават да сигнализират другите участници на пазара в тяхната юрисдикция за системните рискове, свързани с увеличения ливъридж на големите нефинансови предприятия със седалище във Франция.

                                 10.

                                 Когато липсват Г-СЗИ или Д-СЗИ на най-високото равнище на консолидация на техния банков пруденциален периметър, които са лицензирани в засегнатите държави членки и имат експозиции към френския сектор „Нефинансови предприятия“ над прага на същественост, посочен в параграф 8, съгласно раздел 2.2.1 от Препоръка ЕССР/2015/2 съответните органи на засегнатите държави членки могат да решат да не прилагат реципрочност спрямо френската мярка. В този случай съответните органи следва да наблюдават съществеността на експозициите на вътрешно лицензираните Г-СЗИ и Д-СЗИ към френския сектор „Нефинансови предприятия“, както и концентрацията на експозициите на вътрешно лицензираните Г-СЗИ и Д-СЗИ към големи нефинансови предприятия със седалище във Франция, като им се препоръчва да прилагат реципрочност спрямо френската мярка, когато Г-СЗИ или Д-СЗИ на най-високото равнище на консолидация на техния банков пруденциален периметър надхвърли комбинирания праг на същественост, посочен в параграф 8. Съответните органи също така се насърчават да сигнализират другите участници на пазара в тяхната юрисдикция за системните рискове, свързани с увеличения ливъридж на големите нефинансови предприятия със седалище във Франция.

                                 11.

                                 В съответствие с раздел 2.2.1 от Препоръка ЕССР/2015/2 комбинираният праг на същественост, посочен в параграф 8, е препоръчано максимално ниво на прага. Поради това, вместо да прилагат препоръчания праг, съответните органи, прилагащи реципрочност, могат да определят по-нисък праг за своите юрисдикции, когато е подходящо, или да прилагат реципрочност спрямо мярката без праг на същественост.

                        Люксембург:

                           Правно обвързващи ограничения на съотношението кредит/стойност (Кр/Ст) за нови ипотечни кредити за жилищни недвижими имоти, намиращи се в Люксембург, с различни ограничения на Кр/Ст, приложими за различните категории кредитополучатели:

                                 а)

                                       ограничение на Кр/Ст от 100 % за купувачи за първи път, придобиващи основното си жилище;

                                 б)

                                       ограничение на Кр/Ст от 90 % за други купувачи, т.е. различни от купувачи за първи път, придобиващи основното си жилище. Това ограничение се прилага пропорционално чрез портфейлна квота. По-конкретно кредиторите могат да емитират 15 % от портфейла от нови ипотечни кредити, предоставени на тези кредитополучатели с Кр/Ст над 90 %, но под максималната стойност на Кр/Ст от 100 %;

                                 в)

                                       ограничение на Кр/Ст от 80 % за други ипотечни кредити (включително сегмента „покупка с цел отдаване под наем“).

                           I.   Описание на мярката

                                 1.

                                 Люксембургските власти са активирали правно обвързващи ограничения на Кр/Ст за нови ипотечни кредити за жилищни недвижими имоти, намиращи се в Люксембург. След препоръката на Comité du Risque systémique (Комитета за системен риск) (1) Commission de Surveillance du Secteur Financier (Комисията за надзор на финансовия сектор) (2), действаща съвместно с Banque centrale du Luxembourg, активира ограничения на Кр/Ст, които се различават при три категории кредитополучатели. Ограниченията на Кр/Ст за всяка от трите категории са, както следва:

                                             а)

                                             ограничение на Кр/Ст от 100 % за купувачи за първи път, придобиващи основното си жилище;

                                             б)

                                             ограничение на Кр/Ст от 90 % за други купувачи, т.е. различни от купувачи за първи път, придобиващи основното си жилище. Това ограничение се прилага пропорционално чрез портфейлна квота. По-конкретно кредиторите могат да емитират 15 % от портфейла от нови ипотечни кредити, предоставени на тези кредитополучатели с Кр/Ст над 90 %, но под максималната стойност на Кр/Ст от 100 %;

                                             в)

                                             ограничение на Кр/Ст от 80 % за други ипотечни кредити (включително сегмента „покупка с цел отдаване под наем“).

                                 2.

                                 Кр/Ст е съотношението между сумата на всички кредити или кредитни траншове, обезпечени от кредитополучателя с жилищен имот към момента на предоставяне на кредита, и стойността на имота към същия момент.

                                 3.

                                 Ограниченията на Кр/Ст се прилагат независимо от вида на собствеността (напр. пълна собственост, плодоползване, гола собственост).

                                 4.

                                 Мярката се прилага за всеки частен кредитополучател, който взема ипотечен кредит за закупуване на жилищен недвижим имот в Люксембург за нетърговски цели. Мярката се прилага и ако кредитополучателят използва правна структура като дружество за инвестиции в недвижими имоти, за да сключи тази сделка, както и в случай на съвместни заявления. „Жилищен недвижим имот“ включва земя за застрояване, независимо дали строителните работи се извършват непосредствено след покупката или години след това. Мярката се прилага и ако се предоставя кредит на кредитополучател за закупуване на имот с договор за дългосрочен наем. Недвижимият имот може да бъде за обитаване от собственика или за отдаване под наем.

                           II.   Реципрочност

                                 5.

                                 На държави членки, чиито кредитни институции, застрахователни (осигурителни) дружества и лица, извършващи професионална дейност по отпускане на кредити (ипотекарни кредитори), имат съответни съществени кредитни експозиции в Люксембург чрез пряк трансграничен кредит, се препоръчва да прилагат реципрочност на люксембургската мярка в своята юрисдикция. Ако същата мярка не съществува в тяхната юрисдикция за всички съответни трансгранични експозиции, съответните органи следва да прилагат съществуващите мерки, които имат ефект, най-близък до този на активираната мярка на макропруденциалната политика.

                                 6.

                                 Държавите членки следва да уведомят ЕССР, че са приложили реципрочност по отношение на люксембургската мярка или са използвали изключения de minimis в съответствие с препоръка Г от Препоръка ЕССР/2015/2. Уведомлението следва да бъде предоставено не по-късно от един месец след приемането на реципрочната мярка, като се използва съответният образец, публикуван на уебсайта на ЕССР. ЕССР публикува уведомленията на уебсайта на ЕССР, като по този начин оповестява публично националните решения за реципрочност. Това публикуване включва всички изключения, направени от държавите членки, прилагащи реципрочност, и техния ангажимент да наблюдават за изтичания и да предприемат действия при необходимост.

                                 7.

                                 На държавите членки се препоръчва да прилагат реципрочност по мярка в срок от три месеца от публикуването на настоящата препоръка в Официален вестник на Европейския съюз.

                           III.   Праг на същественост

                                 8.

                                 Мярката се допълва от два прага на същественост за регулиране на потенциалното прилагане на принципа de minimis от държавите членки, прилагащи реципрочност: специфичен за държавата праг на същественост и специфичен за институцията праг на същественост. Специфичният за държавата праг на същественост за общия размер на трансграничното ипотечно кредитиране за Люксембург е 350 милиона евро, което съответства на приблизително 1 % от общия местен пазар на ипотечни кредити за жилищни имоти през декември 2020 г. Специфичният за институцията праг на същественост за общия размер на трансграничното ипотечно кредитиране за Люксембург е 35 милиона евро, което съответства на приблизително 0,1 % от общия местен пазар на ипотечни кредити за жилищни имоти в Люксембург през декември 2020 г. Реципрочността се изисква само когато са надхвърлени както специфичният за държавата праг, така и специфичният за институцията праг.

                        Швеция

                           Специфична за кредитната институция долна граница в размер на 25 % за претеглената по експозиции средна стойност на рисковите тегла, приложена в съответствие с член 458, параграф 2, буква г), подточка vi) от Регламент (ЕС) № 575/2013 по отношение на портфейла от обезпечени с недвижими имоти експозиции на дребно към длъжници, пребиваващи в Швеция, по отношение на кредитните институции, лицензирани в Швеция и използващи ВРП за изчисляване на регулаторните капиталови изисквания.

                     I.   Описание на мярката

                                 1.

                                 Шведската мярка, приложена в съответствие с член 458, параграф 2, буква г), подточка vi) от Регламент (ЕС) № 575/2013 и наложена на кредитните институции, лицензирани в Швеция и използващи ВРП, се състои от специфична за кредитната институция долна граница в размер на 25 % за претеглената по експозиции средна стойност на рисковите тегла, приложена по отношение на портфейла от обезпечени с недвижими имоти експозиции на дребно към длъжници, пребиваващи в Швеция.

                                 2.

                                 Претеглената по експозиции средна стойност е средната стойност на рисковите тегла на отделните експозиции, изчислена съгласно член 154 от Регламент (ЕС) № 575/2013, претеглена чрез съответната стойност на експозицията.

                           II.   Реципрочност

                                 3.

                                 Съгласно член 458, параграф 5 от Регламент (ЕС) № 575/2013 на съответните органи на засегнатите държави членки се препоръчва да прилагат реципрочност спрямо шведската мярка, като я прилагат към разположени в Швеция клонове на вътрешно лицензирани кредитни институции, използващи ВРП, в рамките на крайния срок, посочен в подпрепоръка В, параграф 3.

                                 4.

                                 На съответните органи се препоръчва да прилагат реципрочност спрямо шведската мярка, като я прилагат към вътрешно лицензирани кредитни институции, използващи ВРП, които имат обезпечени с недвижими имоти преки експозиции на дребно към длъжници, пребиваващи в Швеция. Съгласно подпрепоръка В, параграф 2 на съответните органи се препоръчва да прилагат същата мярка като вече приложената в Швеция от активиращия орган в рамките на крайния срок, посочен в подпрепоръка В, параграф 3.

                                 5.

                                 Ако същата мярка на макропруденциалната политика не съществува в тяхната юрисдикция, на съответните органи се препоръчва да прилагат, след консултация с ЕССР, съществуващата в юрисдикцията им мярка на макропруденциалната политика, която има ефект, най-близък до този на горепосочената мярка, за която е препоръчана реципрочност. На съответните органи се препоръчва да приемат еквивалентната мярка не по-късно от четири месеца след публикуването на настоящата препоръка в Официален вестник на Европейския съюз.

                           III.   Праг на същественост

                                 6.

                                 Мярката е допълнена от специфичен за институцията праг на същественост от 5 милиарда шведски крони за регулиране на потенциалното прилагане на принципа de minimis от съответните органи, прилагащи реципрочност на мярката.

                                 7.

                                 Съгласно раздел 2.2.1 от Препоръка ЕССР/2015/2 съответните органи на засегнатата държава членка могат да освободят отделни вътрешно лицензирани кредитни институции, използващи ВРП и имащи несъществени обезпечени с недвижими имоти експозиции на дребно към длъжници, пребиваващи в Швеция, които са под прага на същественост от 5 милиарда шведски крони. При прилагането на прага на същественост съответните органи следва да наблюдават съществеността на експозициите, като им се препоръчва да прилагат шведската мярка към освободени преди това отделни вътрешно лицензирани кредитни институции, когато прагът на същественост от 5 милиарда шведски крони бъде надхвърлен.

                                 8.

                                 Когато липсват кредитни институции, лицензирани в засегнатите държави членки, които имат клонове в Швеция или обезпечени с недвижими имоти преки експозиции на дребно към пребиваващи в Швеция длъжници, използват ВРП и имат обезпечени с недвижими имоти експозиции на дребно в размер на 5 милиарда шведски крони или повече към пребиваващи в Швеция длъжници, съгласно раздел 2.2.1 от Препоръка ЕССР/2015/2 съответните органи на засегнатите държави членки могат да решат да не прилагат реципрочност спрямо шведската мярка. В този случай съответните органи следва да наблюдават съществеността на експозициите, като им се препоръчва да прилагат реципрочност спрямо шведската мярка, когато кредитна институция с ВРП надхвърля прага от 5 милиарда шведски крони.

                                 9.

                                 В съответствие с раздел 2.2.1 от Препоръка ЕССР/2015/2 прагът на същественост от 5 милиарда шведски крони е препоръчано максимално ниво на прага. Поради това, вместо да прилагат препоръчания праг, съответните органи, прилагащи реципрочност, могат да определят по-нисък праг за своите юрисдикции, когато е подходящо, или да прилагат реципрочност спрямо мярката без праг на същественост.

               .

               (*1)  Регламент (ЕС) № 549/2013 на Европейския парламент и на Съвета от 21 май 2013 г. относно Европейската система от национални и регионални сметки в Европейския съюз (OB L 174, 26.6.2013 г., стр. 1).

               (*2)  Регламент за изпълнение (ЕС) № 680/2014 на Комисията от 16 април 2014 г. за определяне, в съответствие с Регламент (ЕС) № 575/2013 на Европейския парламент и на Съвета, на техническите стандарти за изпълнение по отношение на предоставянето на информация от институциите на надзорните органи (ОВ L 191, 28.6.2014 г., стр. 1).“

               (1)  Recommandation du comité du risque systémique du 9 novembre 2020 relative aux crédits portant sur des biens immobiliers à usage résidentiel situés sur le territoire du Luxembourg (CRS/2020/005).

               (2)  CSSF Regulation N.20-08 du 3 décembre 2020 fixant des conditions pour l’octroi de crédits relatifs à des biens immobiliers à usage résidentiel situés sur le territoire du Luxembourg.


title: Препоръка (ЕС) 2021/2150 на Съвета от 2 декември 2021 година за изменение на Препоръка (ЕС) 2020/912 относно временното ограничение на неналожителните пътувания в ЕС и възможното премахване на това ограничение

text:
                  6.12.2021

                  BG

                  Официален вестник на Европейския съюз

                  L 434/8

         ПРЕПОРЪКА (ЕС) 2021/2150 НА СЪВЕТА
         от 2 декември 2021 година
         за изменение на Препоръка (ЕС) 2020/912 относно временното ограничение на неналожителните пътувания в ЕС и възможното премахване на това ограничение
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 77, параграф 2, букви б) и д) и член 292, първо и второ изречение от него,
         като има предвид, че:

                     (1)

                     На 30 юни 2020 г. Съветът прие препоръка относно временното ограничение на неналожителните пътувания в ЕС и възможното премахване на това ограничение (1) („препоръката на Съвета“).

                     (2)

                     Оттогава Съветът е приел препоръки (ЕС) 2020/1052 (2), (ЕС) 2020/1144 (3), (ЕС) 2020/1186 (4), (ЕС) 2020/1551 (5), (ЕС) 2020/2169 (6), (ЕС) 2021/89 (7), (ЕС) 2021/132 (8), (ЕС) 2021/767 (9), (ЕС) 2021/892 (10), (ЕС) 2021/992 (11), (ЕС) 2021/1085 (12), (ЕС) 2021/1170 (13), (ЕС) 2021/1346 (14), (ЕС) 2021/1459 (15), (EС) 2021/1712 (16), (ЕС) 2021/1782 (17), (ЕС) 2021/1896 (18), (ЕС) 2021/1945 (19) и (ЕС) 2021/2022 (20) за изменение на Препоръка (ЕС) 2020/912 на Съвета относно временното ограничение на неналожителните пътувания в ЕС и възможното премахване на това ограничение.

                     (3)

                     На 20 май 2021 г. Съветът прие Препоръка (ЕС )2021/816 за изменение на Препоръка (ЕС) 2020/912 на Съвета относно временното ограничение на неналожителните пътувания в ЕС и възможното премахване на това ограничение (21), за да актуализира критериите, използвани за оценка на това дали неналожителните пътувания от трети държави са безопасни и следва да бъдат разрешени.

                     (4)

                     Препоръката на Съвета предвижда, че считано от 1 юли 2020 г., държавите членки следва по координиран начин постепенно да премахнат временното ограничение на неналожителните пътувания в ЕС по отношение на лицата, пребиваващи в третите държави, изброени в приложение I към препоръката на Съвета. На всеки две седмици списъкът на третите държави, посочени в приложение I, следва да се преразглежда и при необходимост може да се актуализира от Съвета след тесни консултации с Комисията и съответните агенции и служби на ЕС вследствие на цялостна оценка въз основа на методиката, критериите и информацията, посочени в препоръката на Съвета.

                     (5)

                     Впоследствие в рамките на Съвета се проведоха обсъждания, в тесни консултации с Комисията и съответните агенции и служби на ЕС, относно преразглеждането на списъка на третите държави, поместен в приложение I към препоръката на Съвета, и при прилагане на критериите и методиката, определени в препоръката на Съвета, изменена с Препоръка (ЕС) 2021/816. В резултат от тези обсъждания списъкът на третите държави, поместен в приложение I, следва да бъде изменен. По-специално, Йордания и Намибия следва да бъдат заличени от списъка.

                     (6)

                     Граничният контрол е от интерес не само за държавата членка, на чиято външна граница се извършва, но и за всички държави членки, премахнали вътрешния граничен контрол. Поради това държавите членки следва да гарантират, че мерките, които се предприемат по външните граници, са координирани, за да се осигури безпроблемното функциониране на Шенгенското пространство. За тази цел, считано от 2 декември 2021 г., държавите членки следва да продължат да премахват по координиран начин временното ограничение на неналожителните пътувания към ЕС по отношение на лицата, пребиваващи в третите държави, специалните административни райони и други образувания и териториални власти, изброени в приложение I към препоръката на Съвета, изменена с настоящата препоръка.

                     (7)

                     В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към ДФЕС, Дания не участва в приемането на настоящата препоръка и не е обвързана от нея, нито от нейното прилагане. Доколкото тази препоръка представлява развитие на достиженията на правото от Шенген, в срок от шест месеца след вземането на решение от Съвета относно настоящата препоръка Дания взема решение, в съответствие с член 4 от посочения протокол, дали да я приложи.

                     (8)

                     Настоящата препоръка представлява развитие на разпоредбите на достиженията на правото от Шенген, в които Ирландия не участва, в съответствие с Решение 2002/192/ЕО на Съвета (22). Следователно Ирландия не участва в нейното приемане и не е обвързана от нея, нито от нейното прилагане.

                     (9)

                     По отношение на Исландия и Норвегия настоящата препоръка представлява развитие на разпоредбите на достиженията на правото от Шенген по смисъла на Споразумението, сключено от Съвета на Европейския съюз, от една страна, и Република Исландия и Кралство Норвегия, от друга страна, за асоциирането на последните в процеса на изпълнение, прилагане и развитие на достиженията на правото от Шенген, които попадат в областта, посочена в член 1, буква А от Решение 1999/437/ЕО на Съвета (23).

                     (10)

                     По отношение на Швейцария настоящата препоръка представлява развитие на разпоредбите на достиженията на правото от Шенген по смисъла на Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген, които попадат в областта, посочена в член 1, буква А от Решение 1999/437/ЕО (24), във връзка с член 3 от Решение 2008/146/ЕО на Съвета (25).

                     (11)

                     По отношение на Лихтенщайн настоящата препоръка представлява развитие на разпоредбите на достиженията на правото от Шенген по смисъла на Протокола между Европейския съюз, Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген, които попадат в областта, посочена в член 1, буква А от Решение 1999/437/ЕО (26), във връзка с член 3 от Решение 2011/350/ЕС (27),

               ПРИЕ НАСТОЯЩАТА ПРЕПОРЪКА:
         Препоръка (ЕС) 2020/912 на Съвета, изменена с препоръки (ЕС) 2020/1052, (ЕС) 2020/1144, (ЕС) 2020/1186, (ЕС) 2020/1551, (ЕС) 2020/2169, (ЕС) 2021/89, (ЕС) 2021/132, (ЕС) 2021/767, (ЕС) 2021/816, (ЕС) 2021/892, (ЕС) 2021/992, (ЕС) 2021/1085, (ЕС) 2021/1170, (ЕС) 2021/1346, (EС) 2021/1459, (ЕС) 2021/1712, (ЕС) 2021/1782, (ЕС) 2021/1896, (ЕС) 2021/1945 и (ЕС) 2021/2022, относно временното ограничение на неналожителните пътувания в ЕС и възможното премахване на това ограничение се изменя, както следва:

                     1)

                     Първа алинея на точка 1 от препоръката на Съвета се заменя със следното:

                                 „1.

                                 Считано от 2 декември 2021 г., държавите членки следва по координиран начин постепенно да премахнат временното ограничение на неналожителните пътувания към ЕС по отношение на лицата, пребиваващи в третите държави, изброени в приложение I.“

                     2)

                     Приложение I към препоръката се заменя със следното:

                           „ПРИЛОЖЕНИЕ I
                           Трети държави, специални административни райони и други образувания и териториални власти, пребиваващите в които лица следва да не бъдат засегнати от временното ограничение на неналожителните пътувания към ЕС по външните граници:
                           I.   ДЪРЖАВИ

                                       1.

                                       АРЖЕНТИНА

                                       2.

                                       АВСТРАЛИЯ

                                       3.

                                       БАХРЕЙН

                                       4.

                                       КАНАДА

                                       5.

                                       ЧИЛИ

                                       6.

                                       КОЛУМБИЯ

                                       7.

                                       ИНДОНЕЗИЯ

                                       8.

                                       КУВЕЙТ

                                       9.

                                       НОВА ЗЕЛАНДИЯ

                                       10.

                                       ПЕРУ

                                       11.

                                       КАТАР

                                       12.

                                       РУАНДА

                                       13.

                                       САУДИТСКА АРАБИЯ

                                       14.

                                       ЮЖНА КОРЕЯ

                                       15.

                                       ОБЕДИНЕНИ АРАБСКИ ЕМИРСТВА

                                       16.

                                       УРУГВАЙ

                                       17.

                                       КИТАЙ (*)

                                 II.   СПЕЦИАЛНИ АДМИНИСТРАТИВНИ РАЙОНИ НА КИТАЙСКАТА НАРОДНА РЕПУБЛИКА

                           Специален административен район Хонконг
                           Специален административен район Макао
                           III.   ОБРАЗУВАНИЯ И ТЕРИТОРИАЛНИ ВЛАСТИ, КОИТО НЕ СА ПРИЗНАТИ ЗА ДЪРЖАВИ ОТ ПОНЕ ЕДНА ДЪРЖАВА ЧЛЕНКА

                           Тайван

                        (*)  При условие че има потвърждение за реципрочност."

            Съставено в Брюксел на 2 декември 2021 година.

                  За Съвета

                  Председател

               J. VRTOVEC

            (1)  ОВ L 208I, 1.7.2020 г., стр. 1.

            (2)  ОВ L 230, 17.7.2020 г., стр. 26.

            (3)  ОВ L 248, 31.7.2020 г., стр. 26.

            (4)  ОВ L 261, 11.8.2020 г., стр. 83.

            (5)  ОВ L 354, 26.10.2020 г., стр. 19.

            (6)  ОВ L 431, 21.12.2020 г., стр. 75.

            (7)  ОВ L 33, 29.1.2021 г., стр. 1.

            (8)  OВ L 41, 4.2.2021 г., стр. 1.

            (9)  OВ L 165I, 11.5.2021 г., стр. 66.

            (10)  OВ L 198, 4.6.2021 г., стр. 1.

            (11)  ОВ L 221, 21.6.2021 г., стр. 12.

            (12)  OВ L 235, 2.7.2021 г., стр. 27.

            (13)  ОВ L 255, 16.7.2021 г., стр. 3.

            (14)  ОВ L 306, 31.8.2021 г., стр. 4.

            (15)  ОВ L 320, 10.9.2021, стр. 1.

            (16)  ОВ L 341, 24.9.2021 г., стр. 1.

            (17)  ОВ L 360, 11.10.2021, стр. 128.

            (18)  OВ L 388, 3.11.2021 г., стр. 1.

            (19)  OВ L 397, 10.11.2021 г., стр. 28.

            (20)  ОВ L 413, 19.11.2021 г., стр. 37.

            (21)  ОВ L 182, 21.5.2021 г., стр. 1.

            (22)  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

            (23)  OВ L 176, 10.7.1999 г., стр. 31.

            (24)  ОВ L 53, 27.2.2008 г., стр. 52.

            (25)  Решение 2008/146/ЕО на Съвета от 28 януари 2008 г. за сключване от името на Европейската общност на Споразумение между Европейския съюз, Европейската общност и Конфедерация Швейцария за асоцииране на Конфедерация Швейцария към въвеждането, прилагането и развитието на достиженията на правото от Шенген (ОВ L 53, 27.2.2008 г., стр. 1).

            (26)  ОВ L 160, 18.6.2011 г., стр. 21.

            (27)  Решение 2011/350/ЕС на Съвета от 7 март 2011 г. за сключване от името на Европейския съюз на Протокола между Европейския съюз, Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген, по отношение на премахването на проверките по вътрешните граници и движението на хора (ОВ L 160, 18.6.2011 г., стр. 19).


title: Препоръка (ЕС) 2022/210 на Комисията от 8 февруари 2022 година относно общ инструментариум на Съюза за справяне с недостига на полупроводници и механизъм на ЕС за наблюдение на полупроводниковата екосистема

text:
               17.2.2022

               BG

               Официален вестник на Европейския съюз

               L 35/17

      ПРЕПОРЪКА (ЕС) 2022/210 НА КОМИСИЯТА
      от 8 февруари 2022 година
      относно общ инструментариум на Съюза за справяне с недостига на полупроводници и механизъм на ЕС за наблюдение на полупроводниковата екосистема
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз, и по-специално член 292 от него,
      като има предвид, че:

                  (1)

                  Полупроводниците са от съществено значение за функционирането на съвременната икономика и общество. През миналата година в Съюза се наблюдаваха безпрецедентни смущения в доставките на полупроводници, които доведоха до сериозни забавяния и отрицателни последици за важни икономически сектори и до забавяне на ремонта и поддръжката на основни продукти за особено важни сектори, като медицинското и диагностичното оборудване.

                  (2)

                  Настоящата криза с недостига на полупроводници и последиците от нея могат да засегнат особено важни сектори като здравеопазването, транспорта, енергетиката, отбраната, сигурността и космическото пространство. Екологичният и цифровият преход на Съюза са изложени на риск от забавяне.

                  (3)

                  В този контекст предложението на Комисията за Регламент на Европейския парламент и на Съвета за установяване на рамка от мерки за укрепване на европейската полупроводникова екосистема (Законодателен акт за интегралните схеми) (1) цели да се вземат мерки във връзка с устойчивостта на Съюза на смущения във веригата на доставки на полупроводници, да се стимулира развитието на капацитет за авангардно производство, проектиране и интеграция на системи, както и авангардно промишлено производство в рамките на Съюза, да се реагира на острия недостиг на умения, да се увеличи квалифицираната работна ръка и да се допринесе за създаването на устойчива и динамична полупроводникова екосистема в Съюза. Съюзът е поел ангажимент до 2030 г. да постигне стратегическата си цел за дял от поне 20 % (по отношение на стойността) в световното производство на авангардни, новаторски и устойчиви полупроводници, както е посочено в Програмата за политиката на цифровото десетилетие (2).

                  (4)

                  Настоящата препоръка придружава предложения регламент като инструмент с незабавно действие, който дава възможност за бърза и координирана реакция от страна на Съюза на настоящия недостиг. За целта се предлага да се създаде механизъм за координация, за да се обсъждат и вземат решения за навременни и пропорционални мерки за реакция при кризи.

                  (5)

                  С оглед на структурните недостатъци на веригата на доставка на полупроводници се препоръчват допълнителни мерки, за да се даде възможност за координирано наблюдение на веригата за създаване на стойност в областта на полупроводниците, като се акцентира върху рисковете, които могат да нарушат, компрометират или да повлияят отрицателно на доставките на полупроводници. Тези мерки трябва да подготвят и направят възможен постоянния механизъм за наблюдение на веригата на доставка на полупроводници, предложен съгласно регламента.

                  (6)

                  Комисията създаде Европейска експертна група по полупроводници за целите на изпълнението на настоящата препоръка. Европейската експертна група по полупроводници ще служи като платформа за координация между държавите членки и ще предоставя съвети и съдействие на Комисията при прилагането на бъдещия регламент. Задачите на Европейската експертна група по полупроводници ще бъдат поети от Европейския съвет по полупроводници, който ще бъде създаден в рамките на регламента.

                  (7)

                  Европейската експертна група по полупроводници трябва да улесни бързия и ефективен обмен на информация между държавите членки и Комисията относно пазарни тенденции, които излагат доставките за Съюза на осезаем риск, и да стимулира единна и координирана реакция при кризи.

                  (8)

                  Като първа мярка на държавите членки се препоръчва да изискват информация от представителни организации на предприятия или, ако е необходимо, от отделни производители на полупроводници и оборудване. Това би увеличило способността на Европейската експертна група по полупроводници да идентифицира и адаптира към нуждите евентуални мерки за реакция при кризи. Събраните данни трябва да се отнасят до производствените възможности, производителността и настоящите първични смущения и пречки. Всяко събиране или обмен на информация трябва да бъде в съответствие с приложимите правила за споделяне на данни и поверителност на информацията и данните.

                  (9)

                  Настоящата препоръка включва предложения за мерки за реакция при кризи, които държавите членки се приканват да обсъдят и обмислят да приложат, когато това е уместно и пропорционално.

                  (10)

                  Ако оценката на настоящата криза изисква това, държавите членки биха могли да обмислят започването на диалог, като поискат от производителите на полупроводници, установени в Съюза, да дадат приоритет на договорите с дружества, които доставят продукти на особено важни сектори, за да се гарантира непрекъснатото функциониране на тези сектори.

                  (11)

                  Освен това, ако е уместно и целесъобразно в съответствие с оценката на настоящата криза, държавите членки могат да обмислят предоставянето на мандат на Комисията за възлагане на обществени поръчки за определени продукти от тяхно име, за да се създаде ефект на лоста чрез нейната покупателна способност и да се гарантират доставките за особено важни сектори в интерес на обществото.

                  (12)

                  И накрая, държавите членки се насърчават да преценят дали Съюзът трябва да упражнява надзор върху определен износ, за да се гарантират доставките за вътрешния пазар. Ако смятат, че подобни защитни мерки са уместни, необходими и пропорционални, те могат да обсъдят и поискат от Комисията да прецени дали са изпълнени условията за защитни мерки по отношение на износа съгласно Регламент (ЕС) 2015/479 на Европейския парламент и на Съвета (3).

                  (13)

                  Препоръчаното действие за наблюдение трябва да следва принципите на предвиждане, координация и готовност с оглед на създаването на система за ранно предупреждение с цел предотвратяване на кризи в сектора на полупроводниците и укрепване на полупроводниковата екосистема на Съюза. За тази цел държавите членки се приканват да обсъдят в рамките на Европейската експертна група по полупроводници подходящи индикатори за ранно предупреждение, за да се предвиди бъдещ недостиг във веригата на доставка на полупроводници.

                  (14)

                  Необходима е допълнителна задълбочена оценка по отношение на рисковете, които могат да нарушат, компрометират или да окажат отрицателно въздействие върху веригата за създаване на стойност, включително във връзка с произхода и източниците на доставки извън Съюза. Поради това на държавите членки се препоръчва да събират съответната информация и да си сътрудничат, за да се даде възможност на Комисията да изготви обща оценка на риска за веригата за създаване на стойност в областта на полупроводниците в Съюза. Следва да се посочат факторите, които трябва да се вземат предвид при изготвянето на оценките на риска.

                  (15)

                  В предложения регламент Комисията определя постоянен и задължителен механизъм за координирано наблюдение и реакция при кризи, който се основава на мерките, предложени в настоящата препоръка. След като регламентът влезе в сила, настоящата препоръка може да бъде отменена,

            ПРИЕ НАСТОЯЩАТА ПРЕПОРЪКА:
      1.   ЦЕЛ НА НАСТОЯЩАТА ПРЕПОРЪКА

                  (1)

                  Целта на настоящата препоръка е да се даде възможност за бърза, ефективна и координирана реакция от страна на Съюза на настоящия недостиг на полупроводници и на подобни случаи в бъдеще.

                  (2)

                  Следователно настоящата препоръка ще даде възможност за създаване на механизъм за наблюдение с оглед на структурните недостатъци на доставките на полупроводници и на преобладаващия риск от бъдещ недостиг или други значими пазарни сътресения.

                  (3)

                  За целта се препоръчва държавите членки да работят заедно с Комисията в рамките на Европейската експертна група по полупроводници, която ще координира мерките за незабавна реакция при кризи и ще функционира като платформа за наблюдение на веригата за създаване на стойност в областта на полупроводниците, като се съсредоточи върху рисковете, които могат да нарушат, компрометират или да повлияят отрицателно на доставките на полупроводници.

            2.   ОПРЕДЕЛЕНИЯ

                  (4)

                  За целите на настоящата препоръка се прилагат определенията, посочени в предложения Регламент.

            3.   ЕВРОПЕЙСКА ЕКСПЕРТНА ГРУПА ПО ПОЛУПРОВОДНИЦИ

                  (5)

                  Препоръчва се държавите членки да изпълняват настоящата препоръка в рамките на Европейската експертна група по полупроводници. Прилага се общият правилник за дейността на тази експертна група.

            4.   НЕЗАБАВНА РЕАКЦИЯ ПРИ КРИЗИ

                  (6)

                  Държавите членки трябва да свикат по спешност Европейската експертна група по полупроводници, за да обменят информация относно текущото състояние на кризата с полупроводниците на техните национални пазари. По-специално те трябва да направят оценка на конкретните продукти и пазари, засегнати от недостига, както и да обсъдят всички извънредни мерки, които са били приложени на национално равнище.

                  (7)

                  Държавите членки трябва да поискат информация относно възможностите за доставка от представителни организации на предприятия или, ако е необходимо, от отделни производители на полупроводници и оборудване. Това може да включва информация относно производствените възможности, производителността и настоящите първични смущения, за да се определят и адаптират към нуждите мерки за реакция при кризи. Всяко събиране или обмен на информация трябва да бъде в съответствие с приложимите правила за споделяне на данни и поверителност на информацията и данните.

                  (8)

                  Въз основа на тази информация държавите членки се приканват да направят оценка на подходящи, ефективни и пропорционални мерки за реакция при кризи на национално равнище и на равнище ЕС (кризисен инструментариум). Тези мерки могат да бъдат една или повече от следните:

                              а)

                              започване на диалог с производителите и отправяне на искане към тях да дадат приоритет на производството на продукти от особено значение при криза, за да се гарантира, че особено важните сектори продължават да функционират;

                              б)

                              обмисляне на възможността, когато е целесъобразно, да се предостави на Комисията мандат да действа като централен орган за покупки от името на две или повече държави членки за възлагане на обществени поръчки за продукти от особено значение при криза за определени особено важни сектори;

                              в)

                              извършване на оценка на това дали Съюзът трябва да упражнява надзор над износа на продукти от особено значение при криза и отправяне на искане до Комисията да прецени дали са изпълнени условията за защитни мерки по отношение на износа съгласно Регламент (ЕС) 2015/479;

                              г)

                              започване на координирани консултации или сътрудничество със съответните трети държави, за да се търсят съвместни решения в отговор на прекъсвания на веригата на доставки, като се съблюдават международните задължения. Това може да включва, когато е уместно, координация в рамките на съответните международни форуми.

                  (9)

                  За да се осигури координиран подход, държавите членки трябва своевременно да информират Комисията за всички национални мерки, предприети по отношение на веригата на доставка на полупроводници.

            5.   НАБЛЮДЕНИЕ

                  (10)

                  Държавите членки трябва да извършват редовно наблюдение на веригата за създаване на стойност в областта на полупроводниците, като се съсредоточават върху рисковете, които могат да нарушат, компрометират или окажат отрицателно въздействие върху доставките на полупроводници.

                  (11)

                  За тази цел държавите членки трябва да определят подходящи индикатори за ранно предупреждение, за да се предвидят бъдещи смущения във веригата на доставка на полупроводници.

                  (12)

                  Държавите членки трябва да предоставят на Комисията информация с цел картографиране на факторите, тенденциите и събитията, които биха могли да доведат до значителни смущения в глобалната верига за създаване на стойност в областта на полупроводниците и да се отразят на Съюза (оценка на риска за Съюза). Факторите, които трябва да бъдат взети предвид, могат да включват:

                              а)

                              наличност и цялост на услугите или стоките на предприятия в сектора на полупроводниците в Съюза, чието функциониране е от съществено значение за веригата на доставка на полупроводници;

                              б)

                              равнището, на което варира търсенето на различните видове полупроводници, също така и по отношение на наличния производствен капацитет;

                              в)

                              пропуски и затруднения в производството, опаковането и логистиката, включително недостиг на суровини и налична квалифицирана работна ръка;

                              г)

                              произшествия, нападения, природни бедствия или други сериозни събития с потенциал да засегнат веригата на доставка на полупроводници;

                              д)

                              технически, регулаторни или екологични промени, водещи до намаляване на производството;

                              е)

                              концентрация на доставките по отношение на географски райони и дружества, като се вземат предвид мрежовите ефекти и ефектите на технологична зависимост;

                              ж)

                              въздействие на търговските политики, митата, пречките пред търговията и други свързани с търговията мерки;

                              з)

                              автентичност и цялост на полупроводниците, евентуално въздействие на фалшиви полупроводници;

                              и)

                              нарушаване на права върху интелектуална собственост, кражба на интелектуална собственост или търговски тайни.

                  (13)

                  Държавите членки трябва да определят основните категории потребители на полупроводници, най-вече тези от особено важните сектори. Те трябва да приканят съответните организации на заинтересованите страни, включително промишлени асоциации и представители на основните категории потребители, да предоставят информация за нетипичното нарастване на търсенето и известните смущения в тяхната верига на доставка, включително липсата на полупроводници или суровини от особено значение, която продължава по-дълго от средното, за забавяне на доставките и извънредно повишаване на цените.

                  (14)

                  Държавите членки трябва незабавно да предупредят Комисията, когато бъдат информирани за вероятност от смущения в доставките на полупроводници, нетипично нарастване на търсенето или за наличие на конкретни и надеждни данни за други рискови фактори или събития.

            6.   ПРЕГЛЕД

                  (15)

                  Препоръката може да бъде отменена след влизането в сила на предложения регламент.

         Съставено в Брюксел на 8 февруари 2022 година.

               За Комисията

            Thierry BRETON

               Член на Комисията

         (1)  COM(2022) 46, 8.2.2022 г.

         (2)  Съобщение на Комисията до Европейския парламент, Съвета, Европейския икономически и социален комитет и Комитета на регионите „Цифров компас до 2030 г.: Европейският път за цифровото десетилетие“, 9.3.2021 г., COM(2021) 118 final.

         (3)  Регламент (ЕС) 2015/479 на Европейския парламент и на Съвета от 11 март 2015 г. относно общите правила за износ (ОВ L 83, 27.3.2015 г., стр. 34).